b'\n_START_ARTICLE_\nStanko \xc5\xbderjal\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli v rojstnem kraju (1922) je obiskoval klasi\xc4\x8dno gimnazijo v Ljubljani (1922-1930). Prvo leto bogoslovja je \xc5\xa1tudiral v Gorici (1930-1931), nato eno leto knji\xc5\xbeevnost na Filozofski fakulteti v Ljubljani ter nadaljeval na Teolo\xc5\xa1ki fakulteti v Ljubljani. Sveto ma\xc5\xa1ni\xc5\xa1ko posve\xc4\x8denje je prejel 7. julija 1935 v Ljubljani. Kot kaplan je slu\xc5\xbeboval v zaselku \xc5\xa0kocjan pri Gorenjih Jesenicah (1936-1938), bil \xc5\xbeupnijski upravnik v Kalu nad Kanalom (1938-1943), hi\xc5\xa1ni duhovnik v siroti\xc5\xa1nici Contavello v Gorici (1943-1945) ter kaplan in vikar v kraju Vile\xc5\xa1 (ital. Villesse) in v Fossalonu pri Grade\xc5\xbeu (1945-1946), ter nato za\xc4\x8dasni upravitelj \xc5\xbeupnije Vrtojba. Od jeseni 1947 do 1956 je pou\xc4\x8deval sloven\xc5\xa1\xc4\x8dino, latin\xc5\xa1\xc4\x8dino in zgodovino na slovenski gimnaziji v Gorici in Trstu. Nato je bil \xc5\xbeupnijski upravitelj v Dolenjih Gabrjah (Gabria Inferiore) pri Sovodnjah (1956-1970) in nazadnje \xc5\xbeupnik v \xc5\xa0empolaju (San Pelagio) pri Nabre\xc5\xbeini._NEWLINE_\xc5\xbderjal je \xc5\xbee od dija\xc5\xa1kih let sodeloval pri raznih \xc4\x8dasopisih. Kot \xc5\xa1tudent je pisal primorsko kroniko. Ko je bil kaplan v \xc5\xa0kocjanu je bil dopisnik Domoljuba in Slovenca. Po vojni je pisal v gori\xc5\xa1ki Katoli\xc5\xa1ki glas, zadnja leta pa v gori\xc5\xa1ki tednik Novi list, ter bil nekaj \xc4\x8dasa tudi politi\xc4\x8dno aktiven. Politi\xc4\x8dno je deloval v tr\xc5\xbea\xc5\xa1ki Slovenski kr\xc5\xa1\xc4\x8dansko socialni zvezi; na ob\xc4\x8dnem zboru 25. februarja 1952 je bil izvoljen v njen nadzorni odbor. Trudil pa se je tudi za ohranitev kulturne dedi\xc5\xa1\xc4\x8dine. Ko je bil \xc5\xbeupnik v \xc5\xa0empolaju, je obnovil podru\xc5\xbeni\xc4\x8dno cerkev v Slivnem (Silvia) pri Sesljanu.'